google/wiki40b huggingface dataset:
Ηγεμονία της Άκης

Η Ηγεμονία της Άκης ήταν καρδουχική ή, πιθανώς, μηδική δυναστεία η οποία κυβέρνησε επί εδαφών ευρισκόμενων, σήμερα, στη νοτιοανατολική Τουρκία. Η ηγεμονία ευρισκόταν μεταξύ της άνω κοιλάδας του Κεντρίτη και του Ζάβου (Λύκος), νοτιοανατολικά της Λίμνης Βαν, μεταξύ της Αρζανηνής και της Αδιαβηνής, εντός της περιοχής η οποία, αργότερα, κατέστη ως το νότιο Βασπουρακάν.
Οι ηγεμόνες της Άκης έλαβαν μέρος στην εξέγερση του 451, ενώ, επίσης, συμμετείχαν στην Μάχη του Αβαβαΐρ. Διετέλεσαν καθοριστικό ρόλο σε τοπικό επίπεδο έως την Αραβική εισβολή. Κατά τις απαρχές του 10ου αιώνα, η ηγεμονία κατέστη υποτελής των Αρτσρουνί του Βασπουρακάν.
Σημαία των Μπαχαμών

Η σημαία των νησιών Μπαχάμες καθιερώθηκε στις 10 Ιουλίου 1973   και έχει λόγο σχεδόν 1:2. Δημιουργήθηκε από τον Δρα Χέρμπερτ Μπέιν.
Μαζί με την νέα σημαία, το 1973, άλλαξε και η ονομασία της χώρας που από Νήσοι Μπαχάμα (the Bahama Islands) μετονομάσεηκε σε Μπαχάμες (the Bahamas).

Συμβολισμοί

Το μαύρο τρίγωνο στα αριστερά αντιπροσωπεύει την ενότητα του πληθυσμού της νησιωτικής χώρας, που είναι 300.000, κυρίως με αφρικανικές ρίζες. Στα δεξιά του τριγώνου, οι γαλάζιες γραμμές στην κορυφή και στο κάτω μέρος της σημαίας συμβολίζουν την Καραϊβική Θάλασσα και τον Ατλαντικό Ωκεανό, ενώ η χρυσή γραμμή στο μέσο είναι για τον ήλιο και την άμμο, που υπάρχει στις παραλίες.
Τζιμ Χάινς

Βιογραφία

Στις 20 Ιουνίου του 1968, ο Τζιμ Χάινς κατέρριψε στο Σακραμέντο (Καλιφόρνια), στον ημιτελικό του αμερικανικού πρωταθλήματος στίβου, το παγκόσμιο ρεκόρ των 100 μ. με χρόνο 9.9 (χρόν. χειρός) (10.03 με ηλεκτρονικό). Οι θεατές χειροκρότησαν έντονα τον πρώτο άνθρωπο που έτρεξε κάτω από τα 10 δευτερόλεπτα, το νέο παγκόσμιο ρέκορντμαν.
Ο Τζιμ Χάινς είναι και πρώτος στη λίστα της νέας εποχής αφού στις 14 Οκτωβρίου του 1968, στους Ολυμπιακούς του Μεξικού κατέρριψε το παγκόσμιο ρεκόρ (με ηλεκτρονική χρονομέτρηση) κάνοντας χρόνο 9.95. Το 9.95 του Τζιμ Χάινς παρέμεινε ακατάρριπτο επί 15 χρόνια. Το 1983, ο Κάλβιν Σμιθ έσπασε το ρεκόρ του Χάινς κάνοντας 9.93.
Στις 20 Οκτωβρίου 1968, στην Πόλη του Μεξικού, συμμετείχε στην ομάδα σκυταλοδρομίας 4x100 των Η.Π.Α., μαζί με τους Τσάρλι Γκριν, Μελ Πέντερ και Ρόνι Ρέι Σμιθ, που κατέρριψε το παγκόσμιο ρεκόρ με χρόνο 38,24.
Κένζο Τάνγκε

Πρώτα χρόνια

Γεννήθηκε το 1913 στην Οσάκα της Ιαπωνίας αλλά μεγάλωσε στη μικρή πόλη Ιμάμπαρι, στο νησί Σικόκου. Το 1930 μετακόμισε στη Χιροσίμα για να κάνει λυκειακές σπουδές. Τότε πρωτοήλθε σε επαφή με το έργο του Λε Κορμπυζιέ και αποφάσισε να γίνει αρχιτέκτονας.

Καριέρα

Αφού αποφοίτησε από το Πανεπιστήμιο του Τόκιο άρχισε να εργάζεται στο γραφείο του Κούνιο Μαεκάουα. Μετά τον πόλεμο επιστρέφει στο Πανεπιστήμιο ως μεταπτυχιακός φοιτητής. Αποκτά ενδιαφέρον για τον πολεοδομικό σχεδιασμό και ξεκινά προσωπική έρευνα πάνω στις αρχαίες Ελληνικές και Ρωμαϊκές αγορές. Το 1942 κερδίζει τον πρώτο του διαγωνισμό αλλά το έργο του δεν υλοποιείται.
Το 1946 ο Τάνγκε γίνεται βοηθός καθηγητής στο Πανεπιστήμιο του Τόκιο. Το 1963 προάγεται σε Καθηγητής του Τμήματος Σχεδιασμού και Μηχανικής Πολεοδομίας. Οι μαθητές του μεταξύ άλλων ήταν ο Κίσο Κουροκάουα, ο Αράτα Ισοζάκι και ο Φουμιχίκο Μάκι.
Οι Ολυμπιακοί Αγώνες του Τόκιο διεξάχθηκαν το 1964 στο στάδιο που είχε κατασκευάσει ο Κένζο Τάνγκε. Η διοργάνωση «απλώθηκε» σε δύο στάδια, ένα μεγάλο χωρητικότητας 16.000 θέσεων και ένα μικρότερο (για αγώνες καλαθοσφαίρισης, πυγμαχίας κ.ά.) χωρητικότητας 5.000, σε μία επίδειξη φονξιοναλισμού που ξεπερνιέται από τη βαθιά γνώση της αρχέτυπης αρχιτεκτονικής. 
Τις δεκαετίες του 1970 και 1980 ο Τάνγκε πραγματοποίησε κτήρια σε πάνω από 20 χώρες. Συνέχισε να εργάζεται έως 5 χρόνια πριν από τον θάνατό του, το 2005. Αντιπαθούσε το μεταμοντέρνο κίνημα και το θεώρησε απλά ως μια μεταβατική φάση στην αρχιτεκτονική. Η κηδεία του έγινε σε ένα από τα κτήριά του, τον Καθεδρικό Ναό του Τόκιο.
Κύπελλο Κυπελλούχων Ευρώπης καλαθοσφαίρισης ανδρών 1972-73

Το Κύπελλο Κυπελλούχων ομάδων Ευρώπης καλαθοσφαίρισης ανδρών της περιόδου 1972-73 ήταν η έβδομη κατά σειρά διασυλλογική διοργάνωση αυτού του θεσμού. Σε αυτήν, πρώτευσε η τότε σοβιετική Σπαρτάκ Λένινγκραντ (Spartak Leningrad) επικρατώντας στον Τελικό που για δεύτερο συνεχή χρόνο έλαβε χώρα στη Θεσσαλονίκη, της τότε γιουγκοσλαβικής Γιουγκοπλάστικα του Σπλιτ (Κ.Κ. Σπλιτ) του Ντάμιρ Σόλμαν.

Διαδικασία διεξαγωγής

Στη διοργάνωση πήραν μέρος 26 ομάδες, πέντε περισσότερες από ότι την προηγούμενη περίοδο. Ως εκ τούτου προέκυψε η ανάγκη ενός επιπλέον προκριματικού γύρου με τρία ζευγάρια, ενώ η κάτοχος του τίτλου Ολίμπια Μιλάνο ξεκίνησε τις υποχρεώσεις της από τον β' προκριματικό γύρο. 
Αναλυτικά, παίχθηκαν τρεις προκριματικοί γύροι (σε διπλές αναμετρήσεις) και στη συνέχεια μια προημιτελική φάση δύο ομίλων, των τριών ομάδων έκαστος. Από τη φάση των ομίλων (σε δυο αγωνιστικές-μονές συναντήσεις) περνούσαν οι δυο πρώτες κάθε γκρουπ και οδηγούνταν με το σύστημα "χιαστί", στην ημιτελική φάση (διπλών συναντήσεων, με πλεονέκτημα έδρας στη ρεβάνς). Οι νικήτριες των δυο ημιτελικών αποτέλεσαν το ζευγάρι του (απλού) Τελικού αγώνα.
Ώρα στην Παλαιστίνη

Η Ώρα στη Παλαιστίνη αντιπροσωπεύεται από Χειμερινή Ώρα Παλαιστίνης. Βρίσκεται δύο ώρες μπροστά από τον UTC (UTC+02:00) και είναι ταυτόσημη με την Ώρα Ανατολικής Ευρώπης.
Κατά τη διάρκεια του καλοκαιριού, χρησιμοποιεί τη θερινή ώρα, μία ώρα μπροστά από τη χειμερινή ώρα (UTC+03:00). Η χώρα εκπροσωπείται από δύο χώρες στην βάση δεδομένων ζώνης ώρας IANA, τις Asia/Gaza και Asia/Hebron. Η θερινή ώρα χρησιμοποιείται από το τελευταίο Σάββατο του Μαρτίου έως τη τελευταία Κυριακή του Οκτωβρίου.
Τουρκική Συνοικία (συνοικία Λαπήθου)

Τοποθεσία

Στα δυτικά συνορεύει με τον Άγιο Θεόδωρο, στα νότια με τον Πρόδρομο και στα ανατολικά με τον Άγιο Λουκά. Το βόρειο τμήμα της διοικητικής της έκτασης είναι παραθαλάσσιο.
Board of European Students of Technology

Ο Board of European Students of Technology (BEST) είναι ένας μη-κυβερνητικός, μη-πολιτικός και μη-κερδοσκοπικός φοιτητικός οργανισμός. Ο BEST υποστηρίζεται από περίπου 3,800 εθελοντές οι οποίοι είναι μέλη των τοπικών συλλόγων BEST σε 94 Πολυτεχνεία σε 32 χώρες της Ευρώπης.

Δομή

Η δομή του BEST χωρίζεται σε τρία διαφορετικά επίπεδα: τοπικό, περιφερειακό και διεθνές. Κάθε ένα από τα 94 τοπικά γραφεία (Local BEST Groups) εκπροσωπεί τον οργανισμό τοπικά στο Πανεπιστήμιο στο οποίο ανήκει. Για την επίτευξη της καλύτερης επικοινωνίας μεταξύ των τοπικών γραφείων και του διεθνούς BEST, τα 94 τοπικά γραφεία χωρίζονται σε 11 περιφέρειες (regions) τα οποία διοικούνται από τους Regional Advisers. Τέλος, υπάρχει η διεθνής ομάδα του BEST, η οποία αποτελείται από 10 διαφορετικά τμήματα. Όλος ο οργανισμός λειτουργεί κάτω από την εποπτεία του διεθνούς Προεδρείου του BEST.

Τοπικοί Σύλλογοι BEST

Ένας τοπικός σύλλογος BEST (Local BEST Group) είναι ένας σύλλογος μελών του BEST από το ίδιο πανεπιστήμιο. Αυτοί οι σύλλογοι είναι υπεύθυνοι για την προώθηση και την οργάνωση δραστηριοτήτων του BEST στο πανεπιστήμιό τους.
Ηρακλής Θεσσαλονίκης (πετοσφαίριση γυναικών)

Τμήματα Υποδομών Νεανίδων και Κορασίδων

Από τα μέσα της δεκαετίας 2000-2010 παρουσιάστηκε αξιόλογη δουλειά και στα τμήματα νεανίδων και κορασίδων στο βόλεϊ του Ηρακλή με συνέπεια τα τμήματα να κατακτήσουν από 2 τίτλους.
Σίταινα Αρκαδίας

Ιστορία

Η Σίταινα, αναφέρεται για πρώτη φορά στο Χρονικό της Αλώσεως του Γεωργίου Σφραντζή, με την ονομασία Σίτανα. Η ονομασία «Σίταινα», είναι σλαβική και σημαίνει τέλμα, βάλτος. Τα επόμενα χρόνια, αναφέρεται σε διάφορα έγγραφα της Τουρκοκρατίας και της Ενετοκρατίας. Κατά τα προεπαναστατικά χρόνια, στην Σίταινα γεννιέται ο γνωστός κλέφτης και πρωτοπαλίκαρο του Καπετάν Ζαχαριά, Δημήτριος Καλιοντζής. Σημαντική ήταν η προσφορά του χωριού και κατά τη διάρκεια της Επανάστασης του 1821, καθώς 150 Σιταινιώτες, εντάχθηκαν σε διάφορα σώματα, με μεγάλη επιτυχία. Το 1826 ο Ιμπραήμ Πασάς κατέστρεψε ολοσχερώς το χωριό, όπως και όλα τα άλλα χωριά της Κυνουρίας. Σύμφωνα με την παράδοση οι κάτοικοι του χωριού κατέφυγαν στο σπήλαιο της Ζαγγόλης. Τα επόμενα χρόνια η Σίταινα αποτέλεσε έδρα της Κοινότητας Σιταίνης.

Το χωριό

Το χωριό είναι γεμάτα με έλατα και διάφορα δέντρα, ενώ, όπως και τα άλλα Τσακωνοχώρια, έχει πολλά αρχοντικά - πυργόσπιτα, δείγματα της Τσακώνικης αρχιτεκτονικής. Η Σίταινα έχει δύο εκκλησίες: τους Ταξιάρχες και τον Άγιο Ιωάννη Θεολόγο. Κοντά στην κορυφή του Πάρνωνα, υπάρχει το εκκλησάκι του Προφήτη Ηλία. Κοντά στο χωριό υπάρχει η οχυρωμένη εκκλησία της Παναγίας Ζαγγόλης, την οποία αναφέρει ο περιηγητής Ουίλιαμ Μάρτιν Ληκ το 1805. Σε αυτό το σπήλαιο κατέφυγαν οι κάτοικοι της Σίταινας, μετά την καταστροφή του από τον Ιμπραήμ.
Σε κοντινή απόσταση βρίσκονται τα φαράγγια του Λούλουγγα, της Κουτουπούς, της Ζαρμπάνιτσας και της Μαζιάς, στα οποία πραγματοποιείται πεζοπορία και ορειβασίας. Κοντά στην Σίταινα βρίσκονται τα χωριά Πραστός, Καστάνιτσα Αρκαδίας, Πλάτανος Αρκαδίας κ.ά.
Γκρίζος άντρας (μυθολογία)

Περιγραφή

Περιγράφεται ως ένα τρομακτικά ψηλό ανθρωποειδές (με ύψος που ξεπερνά τα 10 πόδια), το οποίο φέρει γκρίζο δέρμα και το ακολουθεί μια ομίχλη.

Περιοχή

Λέγεται ότι ζει στο βουνό Μπεν ΜακΝτούι στην Σκωτία.
1268 Λιβύη

Φυσικά χαρακτηριστικά

Η μέση διάμετρος της Λιβύης εκτιμάται σε 94,10 χιλιόμετρα. O φασματικός τύπος της είναι P (κατά Tholen), ενώ το γεωμετρικό άλβεδό της είναι 0,0449. Η Λιβύη περιστρέφεται γύρω από τον εαυτό της μία φορά κάθε 14 ώρες και 3 λεπτά.
Πανελλήνιο πρωτάθλημα στίβου γυναικών 1987

Το 52ο Πανελλήνιο πρωτάθλημα στίβου γυναικών 1987 διεξήχθη στο Ολυμπιακό Στάδιο Αθήνας, στην Καλογρέζα,  από 12 ως 14 Ιουνίου, μαζί με το αντίστοιχο πανελλήνιο πρωτάθλημα στίβου ανδρών 1987. Το πρωτάθλημα μαραθωνίου διεξήχθη στις Σέρρες, στις 23 Μαΐου, ταυτόχρονα με το πρωτάθλημα μαραθωνίου ανδρών. Χωριστά διεξήχθησαν επίσης τα πρωταθλήματα επτάθλου και 10.000μ βάδην. Στους δρόμους αντοχής επανήλθαν τα 3.000μ αντί των 5.000μ που διεξήχθησαν το προηγούμενο έτος. Τα αποτελέσματά τους υπολογίστηκαν στη βαθμολογία.
Πρωταθλητής σύλλογος αναδείχθηκε για τέταρτη συνεχόμενη χρονιά ο Πανελλήνιος Γ.Σ. με μεγάλη διαφορά από τον δεύτερο Πανιώνιο. Το ίδιο έτος ο Πανελλήνιος κατέκτησε και το ανδρικό πρωτάθλημα, πετυχαίνοντας το "νταμπλ", κάτι που είχε να συμβεί πάνω από μισό αιώνα, από το πρωτάθλημα του 1936, όταν το είχε καταφέρει ξανά.
Γιάροσλαβ Χάσεκ

Ζωή

Ο Χάσεκ γεννήθηκε στην Πράγα, όταν αποτελούσε πόλη της Αυστροουγγρικής Αυτοκρατορίας και υπήρξε γιος του δασκάλου μαθηματικών Josef Hašek και της συζύγου του, Κατερίνα. Η φτώχεια ανάγκασε την οικογένεια — με συνολικά τρία παιδιά, τον Γιάροσλαβ, τον τρία χρόνια νεότερο αδελφό του, Μπόχουσλαβ, και μια ορφανή ξάδελφη, τη Μαρία — να μετακομίζει συχνά, περισσότερες από δέκα φορές κατά τη διάρκεια της παιδικής ηλικίας του. Ως έφηβος, εγκατέλειψε το γυμνάσιο στην ηλικία των δεκαπέντε ετών για να γίνει φαρμακοποιός, αλλά τελικά αποφοίτησε από μία οικονομική σχολή. Εργάστηκε για λίγο ως τραπεζικός υπάλληλος και ως πωλητής σκυλιών (το ίδιο επάγγελμα ακολούθησε και ο ήρωας Σβέικ στο ομώνυμο μυθιστόρημά του). 
Το 1906 προσχώρησε στο αναρχικό κίνημα, έχοντας συμμετοχή και στις αντι-γερμανικές ταραχές που σημειώθηκαν στην Πράγα το 1897, τότε ως μαθητής. Έδινε διαλέξεις σε ομάδες εργαζομένων και το 1907 έγινε ο συντάκτης του αναρχικού περιοδικού Komuna. Απομακρύνθηκε από το αναρχικό κίνημα και εργάστηκε ως σατιρικός συγγραφέας για περιοδικά όπως Η Τσουκνίδα (Kopřivy) και το Karikatury, από το 1908 μέχρι το 1910.
Το 1911 συμμετείχε στις εκλογές με το «Κόμμα υπέρ της προόδου μέσα στα πλαίσια του νόμου» (μια παρωδία παραδοσιακών κομμάτων) ζητώντας την κρατικοποίηση των υπηρεσιών θυρωρού, την σκλαβιά κλπ. Κατά τη διάρκεια του Α' Παγκόσμιου Πολέμου αιχμαλωτίστηκε από τον ρωσικό στρατό και εντάχθηκε στις Τσεχοσλοβακικές Λεγεώνες, δυνάμεις εθελοντών που πολεμούσαν με το μέρος της Αντάντ κατά της Αυστροουγγαρίας. Μετά την Οκτωβριανή επανάσταση στη Ρωσία διαφώνησε με τις Λεγεώνες και εντάχθηκε στον Κόκκινο Στρατό. Τον Δεκέμβριο του 1920 επέστρεψε στην πατρίδα του. Παντρεύτηκε συνολικά δύο φορές, την πρώτη ακολουθώντας το καθολικό τελετουργικό, και τη δεύτερη φορά στη Ρωσία, με ορθόδοξο γάμο.

Έργο

Ο Χάσεκ εργάστηκε με επιτυχία για εφημερίδες και περιοδικά, γράφοντας σατιρικές ιστορίες και άρθρα. Ως συγγραφέας συνδύασε την απλή λαϊκή γλώσσα με την περιγραφή πολύπλοκων λεπτομερειών. Λίγοι αναγνώρισαν την ποιότητα στα έργα του. Οι περισσότεροι συνάδελφοί του πίστευαν ότι τα έργα του ήταν ένα επιφανειακό φαινόμενο. Από το 1910 εργάστηκε για το ζωολογικό περιοδικό Svět zvířat (Ο Κόσμος τον Ζώων). Περιγράφοντας ανύπαρκτα ζώα έφερε μεγάλη αναταραχή στους ειδικούς. Το αποκορύφωμα ήταν άρθρα όπως η περιγραφή μεθυσμένων παπαγάλων και η ανακάλυψη της προϊστορικής ψείρας.
Το σημαντικότερο έργο του είναι το αντιπολεμικό (και εν πολλοίς αυτοβιογραφικό) μυθιστόρημα με τον τίτλο Ο Καλός Στρατιώτης Σβέικ. Το βιβλίο αποτελεί αντίδραση στα γεγονότα του Α’ Παγκόσμιου Πολέμου και έχει μεταφραστεί σε 58 γλώσσες. Το μυθιστόρημα αναφέρεται στην ιστορία ενός απλού και ασήμαντου ανθρώπου που επιστρατεύεται και ξεκινά για τον πόλεμο. Η σχολαστική πραγματοποίηση των στρατιωτικών εντολών αποκαλύπτει τον παραλογισμό και την γελοιότητα του συστήματος και τον ξεπεσμό της Αυστροουγγρικής αυτοκρατορίας. Αυτό το έργο θεωρείται κλασσικό αριστούργημα της παγκόσμιας λογοτεχνίας και βρίσκεται συχνά μέσα σε καταλόγους των 100 καλύτερων βιβλίων.
Παγασές

Οι Παγασές ήταν παράκτια πόλη της αρχαίας Μαγνησίας, ενώ αποτελούν, σήμερα, προάστιο της σύγχρονης πόλης του Βόλου. Άκμασε κατά την διάρκεια του 5ου και 4ου αιώνα π.Χ. Ο μόνος χρησιμοποιούμενος λιμένας στη Θεσσαλία βρισκόταν στον κόλπο των Παγασών, ονομασία την οποία διατηρεί, μερικώς, έως σήμερα, καθώς η σύγχρονη ονομασία του είναι Παγασητικός. Οι Παγασές ενεπλάκησαν στις στρατιωτικές εκστρατείες του Βασιλέα Φιλίππου Β΄ της Μακεδονίας.
Στην ελληνική μυθολογία, οι Παγασές αποτέλεσαν σημείο εκκίνησης για την εκστρατεία των Αργοναυτών υπό την ηγεσία του Ιάσονα. Ο Απολλώνιος ο Ρόδιος περιγράφει την τοποθεσία με ιδιαίτερη γλαφυρότητα στο πρώτο βιβλίο των Αργοναυτικών.
Παράλλαξη (αστρονομία)

Στην αστρονομία ο όρος παράλλαξη αφορά γωνία υπό την οποία προβάλλεται από ένα ουράνιο σώμα η ακτίνα της Γης (ή της γήινης τροχιάς για τους αστέρες). Αρχίζει από το κέντρο της Γης και τελειώνει στο επίγειο σημείο που βρίσκεται ο παρατηρητής.
Παράδειγμα: Έστω Τ ο επίγειος τόπος όπου βρίσκεται ο παρατηρητής και Η και Γ τα κέντρα των δίσκων (σφαιρών) του Ηλίου και της Γης αντίστοιχα. Τότε η γωνία ΤΗΓ = έστω γωνία ω ονομάζεται παράλλαξη του Ηλίου.
Αν όμως η παρατήρηση γίνει κατά την ανατολή ή τη δύση του Ηλίου, οπότε πλέον η παρατήρηση γίνεται στον ορίζοντα, τότε το τρίγωνο ΓΤΗ είναι ορθογώνιο, αφού η πλευρά ΓΤ (δηλαδή η ακτίνα της Γης, έστω ρ) είναι κάθετη στην πλευρά ΤΗ. Τότε αυτή η παράλλαξη ονομάζεται οριζόντια παράλλαξη του Ηλίου.

Σημασία

Οι παραπάνω προσδιορισμοί τόσο της «οριζόντιας παράλλαξης του Ηλίου» όσο και της «παράλλαξης των αστέρων» υπήρξαν καθοριστικοί για τον προσδιορισμό τόσο της αστρονομικής μονάδος όσο και του παρσέκ αντίστοιχα εκτός εκείνου του προσδιορισμού των αποστάσεων. Επίσης, η παράλλαξη των αστέρων έπαιξε καθοριστικό ρόλο στην επιστημονική διαμάχη του 17ου και 18ου αιώνα σχετικά με το αν το ηλιακό σύστημα είναι γεωκεντρικό ή ηλιοκεντρικό. Οι πολέμιοι της γεωκεντρικής θεωρίας υποστήριζαν πως, αν όντως η Γη περιφερόταν γύρω από τον Ήλιο κι όχι το αντίθετο, θα έπρεπε να εμφανίζεται μια ετήσια παράλλαξη στους αστέρες. Η παράλλαξη αυτή είναι πολύ μικρή, λόγω των πολύ μεγάλων αποστάσεων των αστέρων, κι έτσι η μη παρατήρησή της δημιουργούσε σοβαρό πρόβλημα στους υποστηρικτές του ηλιοκεντρισμού. Στις αρχές του 19ου αιώνα όμως, με την κατασκευή μεγαλύτερων τηλεσκοπίων, ο εντοπισμός της παράλλαξης των άστρων έγινε δυνατός. Μάλιστα, το 1836 ο Φρίντριχ Βίλχελμ Μπέσελ κατέστη ο πρώτος που την μέτρησε με ακρίβεια για το άστρο 61 Κύκνου, μετρώντας έτσι ουσιαστικά και την απόστασή του από τη Γη. Αυτό ήταν και το επίτευγμα που καθιέρωσε οριστικά την ηλιοκεντρική θεωρία για το ηλιακό σύστημα.
Μαρώ Τριανταφύλλου

Βιογραφία

Γεννήθηκε στην Αθήνα το 1963. Σπούδασε Φιλοσοφία στην Αθήνα, Σημειολογία στο Παρίσι και έκανε διδακτορική διατριβή στην Αρχαία Ιστορία με θέμα: "Ο θάνατος ως θέαμα και το θέαμα του θανάτου στους πρώτους μεταχριστιανικούς αιώνες". Εργάζεται ως φιλόλογος στη Δημόσια Μέση Εκπαίδευση. Αρθρογραφεί σε πολλές εφημερίδες και περιοδικά και διατηρεί μόνιμη στήλη θεατρικής κριτικής στην κυριακάτικη εφημερίδα "Εποχή".

Λογοτεχνικές δημοσιεύσεις

Ο σκύλος Νώντας Το ποντικάκι Μαρώ Τριανταφύλλου Διηγήματα και Νουβέλες
Σεργκέι Μιρόνοφ

Βιογραφία

Ο Σεργέι Μιρόνοφ γεννήθηκε 14 Φεβρουαρίου 1953, στην Αγία Πετρούπολη. Το 1970, σε ηλικία 17 χρονών, υπηρέτησε στα αερομεταφορμένα στρατεύματα του σοβιετικού στρατού. Αργότερο αποφοίτησε από το Ίδρυμα Μεταλλείας του Λένινγκραντ και εργάστηκε ως Μηχανικός-Γεωφυσικός. Μετά από μια σύντομη περίοδο που εργαζόταν ως επιχειρηματίας, μετά μπήκε στην πολιτική και το 1994 εκλέχθηκε βουλευτής της Νομοθετικής Συνέλευσης της Αγίας Πετρούπολης. Τον Ιούνιο του 2000, εκλέχθηκε ως Αντιπρόεδρος της Νομοθετικής Συνέλευσης της Αγίας Πετρούπολης και το 2001 εισήλθε στο Ομοσπονδιακό Συμβούλιο, εκπροσωπώντας την Αγία Πετρούπολη. Το Δεκέμβριο του 2001, εκλέχθηκε Πρόεδρος του Ομοσπονδιακού Συμβουλίου. Από το Φεβρουάριο του 2003, ο Μιρόνοφ ήταν Πρόεδρος του Ομοσπονδιακού Συμβουλίου και της Διακοινοβουλευτικής Συνέλευσης κράτων-μέλων της Κοινοπολιτείας Ανεξαρτήτων Κρατών.

Βλαντιμίρ Πούτιν

Ο Σεργκέι Μιρόνοφ θεωρείται σύμμαχος του νυν πρωθυπουργού της Ρωσίας, Βλαντιμίρ Πούτιν. Ο Σεργκέι Μιρόνοφ ήταν υποψήφιος στις προεδρικές εκλογές του 2004, δεν θεωρήθηκε όμως ως σοβαρή υποψηφιότητα και ο ίδιος είχε πει ότι "Όλοι θέλουμε ο επόμενος Πρόεδρος της Ρωσίας να γίνει ο Βλαντιμίρ Πούτιν". Στις εκλογές έλαβε το 1% των ψήφων.

Δίκαιη Ρωσία

Τον Οκτώβριο του 2006, έγινε ο Πρόεδρος του κόμματος Δίκαιη Ρωσία, που ήταν συγχώνευση των κομμάτων RODINA και του Κόμματος Συνταξιούχων Ρωσίας. Αυτό τον καθιστά έναν ηγέτη της αντιπολίτευσης, πίσω από το Κομμουνιστικό Κόμμα της Ρωσικής Ομοσπονδίας.

Απόψεις και σκάνδαλα

Ο Σεργκέι Μιρόνοφ είχε προτείνει πολλές φορές ο Πρόεδρος να μπορεί να εκλεγεί για 3 θητείες 5 ή 7 ετών η καθεμία. Το 2007, ο Μπορίς Γκριζλόφ, ηγέτης του αντίπαλου κόμματος "Ενωμένη Ρωσία" είπε ότι η αλλαγή του Συντάγματος της Ρωσίας θα ήταν απαράδεκτη. Ο Σεργκέι Μιρόνοφ θεωρεί ότι ο σοσιαλισμός πρέπει να προσανατολίζεται, και πίεσε για την δημιουργία ειδικών γεωργικών ανταλλαγών στις καταστατικές αγορές των γεωργικών προϊόντων και για κρατικές παρεμβάσεις για την ρύθμιση των τιμών στα βασικά τρόφιμα.

Προσωπική ζωή και μπλόκ

Ο Σεργκέι Μιρόνοφ είναι παντρευμένος με την Λιουμπόφ Ιβανόβα. Έχει ένα γίο και μια κόρη. Στις 17 Ιανουαρίου του 2008, το μπλόκ του Σεργκέι Μιρόνοφ στο LiveJournal (η πιο δημοφιλές μπλόκ-πλατφόρμα στην Ρωσία) δήλωσε ότι είναι το προσωπικό μπλόκ του Σεργκέι Μιρόνοφ. Αυτό επιβεβαιώθηκε, αλλά από το 2009 το σάιτ περιέχει πληροφορίες που αφορούν τις προεδρικές και τις βουλευτικές εκλογές.

Βραβεία

Το 2008 του απονεμήθηκε το Βραβείο για τις υπηρεσίες στην πατρική γη ΙΙ βαθμού, από τον τότε-πρόεδρο της Ρωσίας, Βλαντιμίρ Πούτιν.
Under the Bridge

Προέλευση

Κατά τη διάρκεια της παραγωγής του Blood Sugar Sex Magik ο παραγωγός Rick Rubin επισκεπτόταν συστηματικά τον τραγουδιστή Anthony Kiedis για να αναθεωρήσει το νέο του έργο. Βρήκε ένα ποίημα ονόματι "Under the Bridge" καθώς ξεφύλλιζε το σημειωματάριο του Kiedis και του άρεσαν οι σπαραχτικοί στίχοι. Ο Rubin πρότεινε στον Kiedis να το δείξει στους συναδέλφους του: "Πίστευα ότι ήταν όμορφο". Είπα "Πρέπει να το κάνουμε". Ο Kiedis ήταν απρόθυμος αφού πίστευε ότι το ποίημα ήταν πολύ συναισθηματικό και δεν ταίριαζε στο στιλ της μπάντας.  Αφού τραγούδησε το ποίημα στους Φρουσιάντε και Flea, ο Kiedis θυμάται ότι "σηκώθηκαν και πήγαν στα όργανά τους και βρήκαν το ρυθμό που θα του ταίριαζε". Ο Frusciante διάλεξε τις συγχορδίες που πίστευε ότι θα ταίριαζε στην καταθλιπτική φύση του τραγουδιού  "το μυαλό μου ερμήνευσε ότι αφού το τραγούδι είναι λυπηρό θα ταίριαζαν χαρούμενες συγχορδίες". Για μερικές μέρες ο Frusciante και ο Kiedis δούλεψαν το τραγούδι, και έγινε ένα από τα λίγα που γράφτηκαν πριν την εγκατάσταση της μπάντας στη The Mansion οπού ηχογράφησαν το άλμπουμ. Αφού το τραγούδι ηχογραφήθηκε, ο Rubin αισθάνθηκε ότι θα ταίριαζε στο επικό outro μια χορωδία. Έτσι ο Frusciante κάλεσε τη μητέρα του, Gail, και τις φίλες της, και όλες μαζί το ερμήνευσαν.

Γράψιμο

Το τραγούδι αναφέρεται στη μοναξιά που ένιωθε ο Kiedis, όταν ο Flea και ο Φρουσιάντε έκαναν χρήση μαριχουάνας και τον αγνοούσαν. "Η αίσθηση της απώλειας του Τζον σε συνδυασμό με τη μοναξιά πυροδότησαν μνήμες από την εποχή που ζούσα με την Ione. Σκέφτηκα ότι είχα εκείνο το όμορφο, αγγελικό κορίτσι που ήταν πρόθυμο να μου δώσει όλη την αγάπη του και εγώ, αντί να τη δεχτώ, αλήτευα στο κέντρο με γαμημένους γκάνγκστερ, σουτάροντας speedballs κάτω από μια γέφυρα. Είχα την αίσθηση πως ένα μεγάλο μέρος της ζωής μου είχε πάει στράφι..." (Από το Κάτω από τη γέφυρα, Εκδόσεις SONIK)
Πρώτη Μάχη του Μάρνη

Πρελούδιο

Τον Αυγούστο του 1914 ο Γαλλικός στρατός υπό τις διαταγές του αρχηγού του Γαλλικού Γενικού Επιτελείου, Ζοζέφ Ζοφρ, εξαπέλυσε επίθεση, αρχικά και για να ικανοποιήσει τον λαό στην Αλσατία, ενώ συνεχιζόταν βόρεια, πλάι στην Γερμανική Επίθεση. Όμως τα Γαλλικά στρατεύματα αποκρούστηκαν παντού με βαρύτατες απώλειες, ενώ ο Γερμανικός στρατός κατέστρεψε σχεδόν όλο το βαρύ πυροβολικό τους. Έτσι πριν καν τα Γαλλικά στρατεύματα αρχίσουν να υποχωρούν, ενώ οι Γερμανοί προσπάθησαν αιφνιδιαστικά να τους υπερφαλαγγίσουν.

Η εξέλιξη της Μάχης

Στα δεξιά, η Πρώτη Γερμανική Στρατιά, με διοικητή τον Κλουκ περνά μέσα από τις Βρυξέλλες στις 20 Αυγούστου και δύο μέρες μετά συναντά στην Μονς τα Συμμαχικά στρατεύματα. Τα δύο σώματα της Βρετανικής Εκστρατευτικής Δύναμης δέχθηκαν επίθεση, ενώ δεν είχαν καταφέρει καν να πάρουν ακόμα τις θέσεις τους. Μετά από δύο εβδομάδες, αρχές Σεπτέμβρη και με τους Γάλλους στα δεξιά τους κατάφεραν να υποχωρήσουν και ύστερα να αντεπιτεθούν με τα Γαλλικά στρατεύματα, ενώ τελικώς όλη η γερμανική στρατηγική κατέρρευσε.

Μετά την μάχη

Όλοι όσοι συμμετείχαν στην Μάχη του Μάρνη έλαβαν ένα τιμητικό μέρος αν και στην ουσία καμία πλευρά δεν βγήκε κερδισμένη. Το πιο ωραίο σχόλιο, ίσως, ήταν εκείνο του στρατηγού Ζοφρ ο οποίος δήλωσε: «Δεν ξέρω ποιος κέρδισε την μάχη, αλλά ξέρω σε ποιόν θα έπεφτε το σχέδιο εάν τούτη χάνονταν. Στην πραγματικότητα ιδού τι είχε συμβεί: Ο Κλουκ έλαβε εντολή να αναπτύξει τα στρατεύματα του δυτικά και νότια του Παρισιού, να τα υπερφαλαγγίσει και τελικώς να τα εξοντώσει. Όμως στις 30 Αυγούστου αποφάσισε ότι θα ήταν καλύτερα να περιμένει την στρατιά του Φον Μπύλοφ, στα αριστερά του, ώστε να διατηρήσει την επαφή μεταξύ των δύο στρατιών η οποία καθυστερούσε λόγο της Γαλλικής αντεπίθεσης. Στις 4 Σεπτεμβρίου σταμάτησε η υποχώρηση του Ζοφρ ενώ ταυτόχρονα εξαπέλυσε την δική του επίθεση κατά του Κλουκ. Τελικά, όταν οι δύο Γερμανικές στρατιές συναντήθηκαν, δημιουργήθηκε ένα κενό ανάμεσα στις δύο στρατιές στο οποίο εισέβαλαν Γαλλικά και Βρετανικά στρατεύματα. Τελικώς τα Γερμανικά στρατεύματα αναγκάστηκαν να υποχωρήσουν ως τον ποταμό Αίν και κατάφεραν να διατηρήσουν τις θέσεις τους για τα επόμενα τέσσερα χρόνια.